**Закон за вработените во јавниот сектор**

1. Членот 14 кој гласи: Начело на одговорност

(1) Вработените во јавниот сектор дисциплински и материјално одговараат пред институцијата во која се вработени за последиците од нивното постапување, непостапување или одлучување, односно не одлучување, на начин и постапка утврдени со закон.

(2) По исклучок од ставот (1) на овој член, доколку начинот на спроведување на дисциплинската постапка и постапката за материјална одговорност не се утврдени со закон, истите се уредуваат со закон и/или колективен договор, по претходно добиена согласност од министерот за информатичко општество и администрација.

***Појаснување:***

**Ставот 2 е нејасен, постапката и начинот на спроведување на дисциплинската постапка и постапката за материјална одговорност се утврдени со Законот за административни службеници и не е јасно дали за уредување на постапката во колективен треба да се бара претходно согласност од МИОА?**

1. ***Во член 36 став (5) Предлагаме да бидеме исклучени од согласност на актите***

Член 36 став (5) кој гласи:

Институциите на јавниот сектор, освен Собранието на Република Северна Македонија, Министерството за внатрешни работи и органот во состав на Министерството за внатрешни работи- Бирото за јавна безбедност, Агенцијата за национална безбедност, Агенцијата за разузнавање, во Оперативно – техничката агенција, во органот во состав на Министерството за финансии – Управата за финансиска полиција за овластените службени лица, судовите и јавните обвинителства, ги донесуваат актите од ставовите (1) и (2) на овој член по:

* добиено позитивно мислење од надлежното министерство, за институциите кои вршат дејности од областа на образование и наука, здравство, култура, социјална и детска заштита, основачот за јавните претпријатија, односно друга институција утврден со закон и
* добиена согласност од Агенцијата за администрација.

**да се промени и да гласи:**

Институциите на јавниот сектор, освен Собранието на Република Северна Македонија, Министерството за внатрешни работи и органот во состав на Министерството за внатрешни работи- Бирото за јавна безбедност, Агенцијата за национална безбедност, Агенцијата за разузнавање, во Оперативно – техничката агенција, во органот во состав на Министерството за финансии – Управата за финансиска полиција за овластените службени лица, судовите,јавните обвинителства и регулаторните тела, ги донесуваат актите од ставовите (1) и (2) на овој член по:

* добиено позитивно мислење од надлежното министерство, за институциите кои вршат дејности од областа на образование и наука, здравство, култура, социјална и детска заштита, основачот за јавните претпријатија, односно друга институција утврден со закон и
* добиена согласност од Агенцијата за администрација.
1. Членот 46 ставовите (4), (5) и (6) кои гласат:

(4) Агенцијата е должна пред објавување на јавниот оглас да провери дали на трансфер – листата има соодветно лице за тоа работно место.

(5)Доколку на трансфер листата има соодветно лице за тоа работно место, институцијата задолжително во рок од пет работни дена започнува постапка за преземање, а постапката за објавување на јавниот оглас се прекинува со одлука на Агенцијата.

(6) Агенцијата е должна во рок од пет дена од приемот на барањето од ставот (1) на овој член да го објави јавниот оглас доколку на трансфер – листата нема соодветно лице за тоа работно место.

**да се променат и да гласат:**

(4)Агенцијата е должна пред објавување на јавниот оглас да провери дали на трансфер – листата има соодветно лице за тоа работно место и да ја извести институцијата .

(5)Доколку на трансфер листата има соодветно лице за тоа работно место, институцијата може во рок од пет работни дена да започне постапка за преземање, а постапката за објавување на јавниот оглас се прекинува со одлука на Агенцијата, доколку институцијата одлучи да преземе работник од трансфер-листата.

(6) Агенцијата е должна во рок од пет дена од приемот на барањето од ставот (1) на овој член да го објави јавниот оглас доколку на трансфер – листата нема соодветно лице за тоа работно место или институцијата не се согласила да преземе работник за тоа работно место од трансфер листата.